Shqipëri: Votimet e sotme shihen si provë për qendrueshmërinë e vendit
Zgjedhjet e sotme vendore po monitorohen nga vëzhgues vendës dhe të huaj. Sipas zyrtarëve rezultatet e para pritet të shpallen të hënën
Në Shqipëri po zhvillohen zgjedhjet vendore pas një fushate që u karakterizua nga dhunë politike, si shpërthime, incidente me armë dhe përplasje mes përkrahësve të partive rivale. Votimet e sotme shihen si një provë e rëndësishme për qendrueshmërinë e vendit, me një popullsi prej 4.2 milion banorësh. Incidenti i fundit ndodhi të enjten kur një makinë bombë shpërtheu pranë qytetit verior të Kukësit. Shpërthimi dëmtoi makinën e një kandidati socialist por hetuesit thanë se askush nuk pësoi dëmtime serioze. Në muajin janar, nga trazirat antiqeveritare humbën jetën 4 vetë dhe shumë të tjerë u plagosën. Zgjedhjet e sotme po monitorohen nga vëzhgues vendës dhe të huaj. Sipas zyrtarëve të Komisionit Qendror të Zgjedhjeve, rezultatet e para pritet të shpallen të hënën. Shqipëria është polarizuar thellë mes Partisë Demokratike në fuqi dhe socialistëve të opozitës. Kjo po ndikon mbi përpjekjet e vendit për t’u anëtarësuar në Bashkimin Evropian. Bashkimi Evropian i ka kërkuar Shqipërisë të luftojë korrupsionin dhe krimin e organizuar, të përmirësojë gjendjen e respektimit të të drejtave të njeriut dhe të zbatojë reforma të gjera publike përpara se kandidatura e saj të shqyrtohet për anëtarësim. Sot po votohet për zgjedhjen e kryetarëve të bashkive, krerëve të qeverive lokale si dhe këshillave të administratës vendore.